**Летен семинар по български език и култура**

**към Югозападния университет „Неофит Рилски“, Благоевград**

**(4 – 18 юли 2023 г.)**

Скъпи приятели,

***Югозападният университет „Неофит Рилски“*** има удоволствието да ви покани на ***Летен семинар по български език и култура***, организиран с подкрепата на ***Министерството на образованието и науката*** на Република България.

Поканата е отправена към чуждестранни студенти, преподаватели, преводачи, както и към всички над 18-годишна възраст, желаещи да се докоснат до българския национален колорит.

Целта на Летния семинар е популяризиране и утвърждаване на българистиката в международен план чрез изучаване на български език, литература, история, изкуство, бит и традиционна култура, осмислени като основни компоненти на българската народност.

Летният семинар е организиран в три отделни модула:

* лекционен курс по български език;
* поредица от лекции с хуманитарна насоченост;
* екскурзии до различни забележителности в Югозападна България, както и посещения на културно-исторически обекти – музеи, библиотеки, културни домове и др.

Всички участници в Семинара ще имат възможността:

* да се обучават от квалифицирани преподаватели по български език;
* чрез поредица от лекции, изнесени от преподаватели на Филологическия факултет на ЮЗУ „Неофит Рилски“, да се запознаят с любопитни факти от историята на българския език, с особеностите на неговите диалекти и с редица актуални проблеми, свързани със съвременното състояние на езика;
* да се докоснат до традиционния български бит и култура;
* да посетят различни забележителности, сакрални места и паметници на културата чрез организираните в рамките на Летния семинар екскурзии до:
* Рилския манастир – най-големият манастир на Балканския полуостров;
* късноантичната крепост Цари Мали град, близо до град Самоков;
* най-горещия гейзер в Европа с температура 103 градуса, разположен в град Сапарева баня (на около 45 км от Благоевград);
* София – разходка из столицата на България и посещение на нейните забележителности;
* храма на Пророчицата Ванга в село Рупите;
* Мелник – най-малкият град в България;
* Роженския манастир, близо до град Мелник;
* да прекарат незабравими мигове в Благоевград – най-големият университетски център в Югозападна България.

Летният семинар към Югозападния университет „Неофит Рилски“ ще се проведе в рамките на **две седмици** – от 4 до 18 юли 2023 г.

Всеки желаещ заплаща такса на стойност **400 евро**, като в нея са включени:

* обучение;
* нощувка;
* хранене;
* екскурзии.

В таксата **НЕ СА** включени:

* пътуването от и до Благоевград, включително ползването на градски транспорт в рамките на самия град за периода на обучение;
* медицинска застраховка;
* входна такса при посещение на туристически обекти, както и на билети за театър, кино и други културни мероприятия.

Предоставят се възможности за други, невключени в таксата дейности в рамките на Семинара, които се обсъждат допълнително.

Таксата за участие се заплаща на място.

За да се регистрирате, попълнете регистрационен формуляр и ни го изпратете на посочения по-долу имейл. Очакваме ви!

Е-mail: bg.seminar.swu@gmail.com

**Организаторите запазват правото си на промени в предварително обявената програма.**